b'\n_START_ARTICLE_\nHrvatski prava\xc5\xa1ki pokret\n_START_PARAGRAPH_\nHrvatski prava\xc5\xa1ki pokret bila je politi\xc4\x8dka stranka prava\xc5\xa1kog svjetonazora u Republici Hrvatskoj. Sjedi\xc5\xa1te joj je bilo u Ljevakovi\xc4\x87evoj ulici u Zagrebu._NEWLINE_Osnovana je u Zagrebu 9. prosinca 2000., a nastala je udru\xc5\xbeivanjem Hrvatske demokratske stranke prava (HDSP) i Hrvatskoga narodnog pokreta - slobodna Hrvatska (HNP - SH). Rezultat je to suradnje izme\xc4\x91u \xc4\x8delnika tih dviju stranaka koja je zapo\xc4\x8dela jo\xc5\xa1 u doba Jugoslavije kada je Kre\xc5\xa1imir Paveli\xc4\x87, predsjednik HDSP-a, bio \xc4\x8dlan tajne ali minorne organizacije Hrvatski narodni pokret \xe2\x80\x93 slobodna Hrvatska koja je pod vodstvom Mate \xc4\x86avara osnovana 1. svibnja 1965. godine u Zagrebu, u doba Rankovi\xc4\x87eva terora nad Hrvatima. Kasnije, devedesetih godina u Republici Hrvatskoj, ta se organizacija transformirala u politi\xc4\x8dku stranku istoga naziva. Suradnja izme\xc4\x91u \xc4\x8delnika HDSP-a i HNP - SH-a nastavila se i u Hrvatskoj nakon Jugoslavije pa su tako 1997. godine bili okupljeni u udrugu \xe2\x80\x9cOkupljanje za Hrvatsku\xe2\x80\x9d pod patronatom Ante \xc4\x90api\xc4\x87a._NEWLINE_Nakon ujedinjenja, za predsjednika Hrvatskog prava\xc5\xa1kog pokreta (HPP) izabran je Kre\xc5\xa1imir Paveli\xc4\x87, a stranka je 2001. godine imala 1.897 \xc4\x8dlanova. Stranka ni\xc5\xbee slabe rezultate, a 2005. godine se ujedinjuje s Dra\xc5\xbeenom Kelemincem i njegovom strankom Hrvatski prava\xc5\xa1i (HP). Stranka koja je nastala ujedinjenjem Kelemin\xc4\x8devih i Paveli\xc4\x87evih prava\xc5\xa1a zvala se Hrvatski prava\xc5\xa1i \xe2\x80\x93 Hrvatski prava\xc5\xa1ki pokret (HP-HPP) (iako se formalno zvala "Hrvatski nacionalni blok", ali se taj naziv nije ustalio). Od 2007. godine ta stranka zove se Autohtona \xe2\x80\x93 Hrvatska stranka prava, a predsjednik te stranke je Dra\xc5\xbeen Keleminec, dok mu je Paveli\xc4\x87 bio mentor i po\xc4\x8dasni predsjednik.'